Saak oor sportkwotas in arbeidshof aangehoorDr. Dirk Hermann, bestuurshoof van Solidariteit, in die hof. (Foto: Reint Dykema) Solidariteit se regspan het Woensdag in die arbeidshof in Johannesburg verskyn om te argumenteer dat die ministerie van sport en ontspanning se transformasiehandves tersyde gestel moet. Die onderskeie partye se argumente kon egter nie aangehoor word nie, aangesien die respondente meen dat die saak op grond van tegniese punte uit die hof gegooi moet word. Die respondente in die saak is die Suid-Afrikaanse Rugbyunie (Saru), Krieket Suid-Afrika (KSA), Atletiek Suid-Afrika (ASA) en Netbal Suid-Afrika (NSA) en die minister van sport. Die groep se regspan het aangevoer dat Solidariteit hom eers tot die Kommissie vir Versoening, Bemiddeling en Arbitrasie (KVBA) moes wend voordat hy na die hof kon keer vir uitsluitsel oor dié kwessie. Daar is ook verder aangevoer dat Solidariteit nie by magte is om namens die publiek op te tree nie en dat die vakbond slegs sy onderskeie lede kan verteenwoordig. Solidariteit se regspan het hierop geantwoord dat die saak op grondwetlike aspekte soos gelykheid en waardigheid steun en dat hy daarom nie deur die KVBA hoef te werk nie, maar hom direk tot die hof kan wend. Die vakbond meen ook die kwessie oor transformasieteikens in sport is in openbare belang en dit is daarom noodsaaklik dat die publiek antwoorde oor die saak kry. Die hof het vandag uitspraak voorbehou oor of die saak verder aangehoor sal word of nie. Die saak sal dus eers ná die uitspraak kan voortgaan indien daar so beslis word. Betogers buite die hof. (Foto: Reint Dykema) Dr. Dirk Hermann, bestuurshoof van Solidariteit, het ná die hofverrigtinge aan Maroela Media gesê dit is interessant dat die respondente verkies om op grond van tegniese punte die saak te betwis eerder as om die meriete van die transformasiehandves in die hof te argumenteer. “Suid-Afrika is die enigste land in die wêreld waar daar benewens ŉ gewone skeidsregter op die veld ook ŉ rasseskeidsregter is en hierdie rasseskeidsregter gee nie vir mense ŉ rooi kaart op grond van hoe jy speel nie, maar op grond van hoe jy lyk. Transformasieteikens sluit mense uit wat op grond van meriete gekies behoort te word en daarom is dit ŉ skending van die reg op menswaardigheid en gelykheid,” sê Hermann. Hy sê die transformasieteikens is ironies genoeg ook nadelig teenoor die bevolkingsgroep wat dié teikens veronderstel is om te bevorder. “Die hang ŉ permanente bordjie om swart spelers se nek wat lees ‘Ek is ŉ kwotaspeler’, selfs al is daardie speler eintlik volgens meriete goed genoeg om gekies te word. Iemand soos die Springbok-rugbykaptein moes onlangs sy eie meriete verdedig en sê dat hy nie as ŉ kwotaspeler beskou wil word nie.” Hermann sê transformasieteikens in sport is eintlik die gevolg van die staat se volslae mislukking om die nodige ontwikkeling in die verskillende sportdissiplines te bewerkstellig. “Daar word na die verkeerde kant van die pyp gekyk. Hulle kyk na die uitkomskant, na dit wat uitvloei, terwyl die antwoord lê by die invloeikant van die pyp, die ontwikkeling van spelers, skole en sportgeriewe.”